Τούλσι Γκάμπαρντ

Η **Τούλσι Γκάμπαρντ** (αγγλικά: *Tulsi Gabbard*, 12 Απριλίου 1981) είναι Αμερικανίδα πολιτικός και στρατιωτική αξιωματούχος, η οποία υπηρέτησε ως Μέλος της Βουλής των Αντιπροσώπων των Ηνωμένων Πολιτειών για την 2η κογκρεσιακή περιφέρεια της Χαβάης από το 2013 έως το 2021. Ήταν μέλος του Δημοκρατικού Κόμματος, του οποίου διατέλεσε και Αντιπρόεδρος από το 2013 έως το 2016. Από το 2024 είναι μέλος του Ρεπουμπλικανικού κόμματος και από τις 12 Φεβρουαρίου του 2025 διευθύντρια της Κοινότητα Υπηρεσιών Πληροφοριών των Ηνωμένων Πολιτειών.

Προηγουμένως, υπηρέτησε ως Μέλος του Δημοτικού Συμβουλίου της Χονολουλού από το 2011 έως το 2012, καθώς και ως Μέλος της Βουλής των Αντιπροσώπων της Χαβάης από την 42η περιφέρεια από το 2002 έως το 2004.

Εξελέγη στη βουλή, το 2012, και είναι η πρώτη Ινδουίστρια και Σαμοανή Αμερικανίδα, μέλος του Κογκρέσου. Ήταν υποψήφια για το προεδρικό χρίσμα του Δημοκρατικού Κόμματος στις προεδρικές εκλογές των ΗΠΑ του 2020.

Το 2002, η Γκάμπαρντ εξελέγη μέλος στη Βουλή των Αντιπροσώπων της Χαβάης. Το 2004-2005 υπηρέτησε σε μία ιατρική μονάδα της Χαβανέζικης Εθνοφρουράς του Στρατού στο Ιράκ, και το 2008-09 εργάστηκε στο Κουβέιτ ως αξιωματικός της Στρατιωτικής Αστυνομίας. Το 2013-2016 ήταν αντιπρόεδρος της Δημοκρατικής Εθνικής Επιτροπής, και μετά παραιτήθηκε για να υποστηρίξει τον γερουσιαστή Μπέρνι Σάντερς στις προκριματικές προεδρικές εκλογές του Δημοκρατικού Κόμματος το 2016.

Η Γκάμπαρντ ως βουλευτής υποστήριξε ένα πρόγραμμα ιατροφαρμακευτικής περίθαλψης με "Μοναδικό Πάροχο Υγείας"  και την ενίσχυση της ομοσπονδιακής νομοθεσίας για τις αμβλώσεις. Υποστήριξε τον Νόμο περί Οικογενειακών παροχών για άδειες μετ' αποδοχών. Μέχρι το 2004, ήταν παραταγμένη κατά των γάμων ομοφυλοφίλων στη Χαβάη, αλλά το 2012 απολογήθηκε δημόσια για αυτήν τη θέση. Απολογήθηκε και πάλι προτού ξεκινήσει την προεκλογική της εκστρατεία το 2019. Είναι ενάντια στον στρατιωτικό κρατικό παρεμβατισμό  και στον αγώνα κατά της τρομοκρατίας αυτοπεριγράφηκε ως "γεράκι". Κατόπιν της συνάντησής της με τον Πρόεδρο της Συρίας Μπασάρ αλ Άσαντ διατήρησε μία σκεπτικιστική άποψη για τους αμφιλεγόμενους ισχυρισμούς ότι χρησιμοποίησε χημικά όπλα  στον άμαχο πληθυσμό.

Η Γκάμπαρντ, με την ανακοίνωσή της να διεκδικήσει την υποψηφιότητα του Δημοκρατικού Κόμματος στις προεδρικές εκλογές των ΗΠΑ το 2020, έγινε η πρώτη βετεράνος γυναίκα στην προεδρική κούρσα. 

Με την λήξη της θητείας της ως βουλευτής, τον Ιανουάριο του 2021 και έπειτα, η Γκάμπαρντ υιοθέτησε εκ νέου πιο συντηρητικές απόψεις για ζητήματα όπως οι αμβλώσεις, τα ΛΟΑΤΚΙ+ ζητήματα, εξωτερική πολιτική και ασφάλεια συνόρων. Τον Οκτώβριο του 2022, ανεξαρτητοποιήθηκε από το Δημοκρατικό Κόμμα και στήριξε αρκετούς Ρεπουμπλικανούς υποψηφίους στις ενδιάμεσες εκλογές του Νοεμβρίου. Ήταν ομιλήτρια στο συνέδριο του ετήσιου συντηρητικού συνεδρίου "*Conservative Political Action Conference*" (CPAC) το 2022 και το 2024. Στις 26 Αυγούστου 2024, δήλωσε επίσημα την στήριξή της προς τον πρώην πρόεδρο και εκ νέου Ρεπουμπλικανό υποψήφιο για τις προεδρικές εκλογές του 2024, Ντόναλντ Τραμπ.

## Βιογραφία
Η Γκάμπαρντ γεννήθηκε την 12η Απριλίου 1981 στο χωριό Λελοαλόα της κομητείας Μαοπουτάσι, στο μεγαλύτερο νησί της Αμερικανικής Σαμόα, το Τουτουίλα. Ήταν το τέταρτο από τα πέντε παιδιά της οικογένειας του Μάικ Γκάμπαρντ και της Κάρολ Γκάμπαρντ (πατρικό όνομα: Πόρτερ). Το 1983, όταν η Τούλσι ήταν δύο ετών, με την οικογένειά της μετακόμισαν στη Χαβάη. Η Γκάμπαρντ μεγάλωσε σε πολυπολιτισμικό σπιτικό. Η μητέρα της ήταν γεννημένη στην Ιντιάνα και μεγαλωμένη στο Μίσιγκαν, ενώ ο πατέρας της γεννήθηκε στην αμερικανική Σαμόα και έζησε την παιδική του ηλικία στη Χαβάη και τη Φλόριντα.

Η Γκάμπαρντ ανατράφηκε εν μέρει σύμφωνα με τις διδαχές της θρησκευτικής κοινότητας Ίδρυμα Επιστήμης της Ταυτότητας (SIF) και του πνευματικού ηγέτη της, Κρις Μπάτλερ. Για την Τούλσι, ο Μπάτλερ ήταν ένας "*[[Γκουρού|γκουρού ντεβ]]"* (που σημαίνει "πνευματικός δάσκαλος"). Και ο νυν και ο πρώην σύζυγός της ήταν, επίσης, μέλη της κοινότητας. Η Γκάμπαρντ ενστερνίστηκε τον Ινδουϊσμό ως θρήσκευμα όταν ήταν έφηβη. Το όνομα Τούλσι προέρχεται από τη σανσκριτική λέξη για τον ιερό βασιλικό, που είναι ιερό φυτό στον Ινδουισμό. Και τα αδέλφια της, επίσης, έχουν ονόματα Ινδουϊστικής Σανσκριτικής προέλευσης. Έβγαλε όλο το γυμνάσιο με μαθήματα κατ' οίκον, με εξαίρεση δύο χρόνια που μαθήτευσε σε σχολεία των Φιλιππίνων.

Το 1998, η Γκάμπαρντ άρχισε να εργάζεται στη Συμμαχία για Παραδοσιακούς Γάμους και Αξίες, μια αντι-ομοφυλοφιλική επιτροπή πολιτικής δράσης που ίδρυσε ο πατέρας της, για να περάσει μια τροπολογία που θα απαγόρευε τους γάμους ομοφυλοφίλων στη Χαβάη. Μιλώντας εκ μέρους της Συμμαχίας το 2004 τάχθηκε κατά των "*ολιγάριθμων ομοφυλοφίλων εξτρεμιστών*".
μικρογραφία|Η Γκάμπαρντ στην τελετή για την προαγωγή της σε ταγματάρχη την 12η Οκτωβρίου 2015
Μετά τις επιθέσεις της 11ης Σεπτεμβρίου 2001, η Γκάμπαρντ εργάστηκε στη μη κερδοσκοπική οργάνωση "Σταντ Απ για την Αμερική" (SUFA), που ίδρυσε ο πατέρας της. Το 2002, ενώ εργαζόταν ως δασκάλα πολεμικών τεχνών, έγινε η νεαρότερη βουλευτίνα που εκλέχτηκε ποτέ για να εκπροσωπήσει την 42η περιφέρεια στη Χαβανέζικη Βουλή των Αντιπροσώπων. Το 2004, η Γκάμπαρντ προσφέρθηκε να υπηρετήσει στην Εθνοφρουρά του Στρατού στο Ιράκ και επέλεξε να μην εκστρατεύσει για την επανεκλογή της. Προτού αναχωρήσει για το Ιράκ, είχε εργαστεί επίσης ως εκπαιδεύτρια στην Υγιεινή Χαβανέζικη Συμμαχία.

## Στρατιωτική υπηρεσία
Τον Απρίλιο του 2003, ενώ ήταν βουλευτής στο Χαβανέζικο νομοθετικό σώμα, στρατολογήθηκε στη Χαβανέζικη Εθνοφρουρά του Στρατού. Τον Ιούλιο του 2004, αποχώρησε για 12-μήνη περιοδεία στο Ιράκ, υπηρετώντας ως ειδική στην Ιατρική Ομάδα, του 29ου Τάγματος Υποστήριξης στην 29η Ταξιαρχία Πεζικού Μάχης. Στο Ιράκ η Γκάμπαρντ υπηρέτησε στην περιοχή Λογιστικής Υποστήριξης Ανακόντα, και ολοκλήρωσε τη θητεία της το 2005.

Τον Μάρτιο του 2007, αποφοίτησε από τη Σχολή Υποψήφιων Αξιωματικών της Στρατιωτικής Ακαδημίας της Αλαμπάμα. Βαθμοφορήθηκε ανθυπολοχαγός και στάλθηκε στις ειδικές δυνάμεις της 29ης Ταξιαρχίας Πεζικού Μάχης της Χαβανέζικης Εθνοφρουράς του Στρατού, όπου υπηρέτησε ως αξιωματικός της Στρατιωτικής Αστυνομίας. Το 2008-09 υπηρέτησε στο Κουβέιτ. Η Γκάμπαρντ έχει τιμηθεί με ένα Παράσημο Διασώστη Μάχης και ένα Μετάλλιο Ευδοκίμου Υπηρεσίας. Την 12η Οκτωβρίου 2015, προήχθη από λοχαγός σε ταγματάρχισσα, κατά τη διάρκεια μιας τελετής στο Εθνικό Μνημείακό Κοιμητήριο του Ειρηνικού 

Στις 4 Ιουλίου 2021, προήχθη σε Αντισυνταγματάρχη.

## Εκπαίδευση
Το 2009, η Γκάμπαρντ αποφοίτησε από το Χαβανέζικο Πανεπιστήμιο του Ειρηνικού με πτυχίο στην Επιστήμη της Διοίκησης Επιχειρήσεων, και ειδίκευση στις Διεθνείς Επιχειρήσεις.

## Πολιτική σταδιοδρομία

### [[Βουλή των Αντιπροσώπων της Χαβάης]] (2002-2004)
Το 2002, μετά από αναδιάρθρωση των εκλογικών περιφερειών (σε μονοεδρικές), η Γκάμπαρντ συμμετείχε στις προκριματικές εκλογές του Δημοκρατικού Κόμματος για την 42η περιφέρεια της Χαβάης, και κέρδισε τους άλλους 3 υποψήφιους συγκεντρώνοντας το 48% των ψήφων. Στη συνέχεια, στις γενικές εκλογές, κέρδισε τον Ρεπουμπλικάνο Αλόνσο Χιμένεζ, συγκεντρώνοντας το 65% των ψήφων. Σε ηλικία 21 ετών, η Γκάμπαρντ έγινε η νεώτερη βουλευτίνα που εκλέχθηκε ποτέ, στην ιστορία της Χαβάης και σε Αμερικανικό νομοθετικό σώμα.

Κατά τη διάρκεια της θητείας της, η Γκάμπαρντ ηγήθηκε σε διαμαρτυρίες και τάχθηκε κατά ενός νόμου που θα νομιμοποιούσε τα "σύμφωνα συμβίωσης" μεταξύ ομοφυλοφίλων. Παρότρυνε τους Χαβανέζους να υποστηρίξουν μία "Συνταγματική τροποποίηση για την προστασία του Γάμου" ως ένωση ενός άντρα και μίας γυναίκας, που θα παρεμπόδιζε τους γάμους ομοφυλοφίλων, σε ομοσπονδιακό επίπεδο ώστε να μην γίνεται υπέρβαση του δικαίου από τους κρατικούς νόμους.

Το 2004, η Γκάμπαρντ έβαλε υποψηφιότητα για επανεκλογή, αλλά αναγκάστηκε να φύγει για να υπηρετήσει στην Εθνοφρουρά του Στρατού στο Ιράκ. Η Ρίντα Καμπανίλα, η άλλη υποψήφια, διαμαρτυρήθηκε για αυτήν την αποχώρηση στο εξωτερικό και ζήτησε την παραίτηση της Γκάμπαρντ. Τον Αύγουστο του 2004 η Γκάμπαρντ ανακοίνωσε ότι δεν θα κάνει εκστρατεία επανεκλογής, αλλά το όνομά της παρέμεινε στο ψηφοδέλτιο, όπως όριζε ο κρατικός νόμος. Στις εκλογές, η Καμπανίλα κέρδισε την Γκάμπαρντ με ποσοστό 64% έναντι 25%.

### Δημοτικό Συμβούλιο της Χονολουλού (2011-2012)
Όταν επέστρεψε στην πατρίδα, μετά τη δεύτερη στρατιωτική θητεία της στη Μέση Ανατολή το 2009, η Γκάμπαρντ έβαλε υποψηφιότητα για μια θέση στο Δημοτικό Συμβούλιο της Χονολουλού. Τον Σεπτέμβριο του 2010, 10 υποψήφιοι συμμετείχαν στις ανοιχτές ακομμάτιστες προκριματικές εκλογές, και η Γκάμπαρντ ήρθε πρώτη συγκεντρώνοντας το 33% των ψήφων. Στον δεύτερο γύρο των εκλογών στις 2 Νοεμβρίου, η Γκάμπαρντ νίκησε τη Σεσίντα Μοπεόν, με ποσοστό 58% έναντι 42%.

Η Γκάμπαρντ διευκόλυνε τους διανομείς τροφίμων μετριάζοντας τους περιορισμούς στη στάθμευση των φορτηγών τους. Με το Νομοσχέδιο 54, εξουσιοδότησε τους δημόσιους υπαλλήλους να κατάσχουν τα προσωπικά αντικείμενα που βρίσκονται αποθηκευμένα σε δημόσια περιουσία, κατόπιν 24-ωρης ειδοποίησης στον ιδιοκτήτη τους. Παρά τις κριτικές της αντιπολίτευσης, της Αμερικανικής Ένωσης Πολιτικών Ελευθεριών (ACLU)  και της Χαβανέζικης Κατοχής, το νομοσχέδιο 54 εγκρίθηκε και έγινε το Δημοτικό Διάταγμα 1129.

### Βουλή των Αντιπροσώπων των Ηνωμένων Πολιτειών (2013-σήμερα)

#### Εκλογές του 2012 και πρώτη θητεία (113ο Κογκρέσο)
μικρογραφία|Η Γκάμπαρντ το 2012
Στις αρχές του 2011, η Μέιζι Χιρόνο, ενώ ήταν μέλος στη Βουλή των Αντιπροσώπων για την 2η περιφέρεια του Κογκρέσου της Χαβάης, ανακοίνωσε ότι θα είναι υποψήφια για τη Γερουσία. Τον Μάιο του 2011, η Γκάμπαρντ έβαλε υποψηφιότητά για την έδρα της Χιρόνο. Στις προκριματικές του Δημοκρατικού Κόμματος συμμετείχαν 6 υποψήφιοι, από τους οποίους ο πιο γνωστός ήταν ο πρώην Δήμαρχος της Χονολουλού, ο Μούφι Χάνεμαν. Κέρδισε η Γκαμπάρντ συγκεντρώνοντας το 55% των ψήφων (62.882 από 114.159). Η εφημερίδα *Honolulu Star-Advertiser* χαρακτήρισε τη νίκη της ως μια «*απίθανη άνοδο*». Την 16η Αυγούστου, η Γκαμπάρντ παραιτήθηκε από το Δημοτικό Συμβούλιο για να επικεντρωθεί στην εκστρατεία της για το Κογκρέσο.

Ως υποψήφια του Δημοκρατικού Κόμματος, η Γκάμπαρντ μίλησε στη Δημοκρατική Εθνική Σύνοδο του 2012 στο Σάρλοτ της Βόρειας Καρολίνας, κατόπιν πρόσκλησης της Νάνσι Πελόσι, η οποία την περιέγραψε ως «*ένα αναδυόμενο αστέρι*». Στις γενικές εκλογές της 6ης Νοεμβρίου 2012 (για τη Βουλή), η Γκάμπαρντ αναμετρήθηκε με τον Ρεπουμπλικάνο Καβίκα Κρόουλι και κέρδισε με διαφορά 80,6% -19,4% (168,503 έναντι 40,707 ψήφοι). Είναι η πρώτη Αμερικανίδα από τη Σαμόα  και η πρώτη Ινδουίστρια που έγινε μέλος του Κογκρέσου.

Τον Δεκέμβριο του 2012, η Γκάμπαρντ ζήτησε να διοριστεί σε μία έδρα της Αμερικανικής Γερουσίας που έμεινε κενή μετά τον θάνατο του γερουσιαστή Ντάνιελ Ινοουέι, αλλά παρά την υποστήριξη από σημαντικούς Δημοκράτες, δεν συμπεριλήφθηκε στους τρεις υποψήφιους που επέλεξε το Δημοκρατικό Κόμμα της Χαβάης. Τον Μάρτιο του 2013, η Γκάμπαρντ παρουσίασε το νομοσχέδιο για «Διευκόλυνση στις Πτήσεις Ηρώων», που θα διευκόλυνε τους ελέγχους ασφαλείας στα αεροδρόμια για τους σοβαρά τραυματισμένους βετεράνους. Ο νόμος πέρασε από το Κογκρέσο και υπογράφηκε από τον Πρόεδρο Μπαράκ Ομπάμα. Η Γκάμπαρντ παρουσίασε επίσης μία εκδοχή για τον Τροποποιητικό Νόμο Στρατιωτικής Δικαιοσύνης.

#### Δεύτερη θητεία (114ο Κογκρέσο)
μικρογραφία|Από ομιλία της Γκάμπαρντ στο 135ο συνέδριο της Αμερικανικής Ένωσης Εθνοφρουρών το 2013
Την 4η Νοεμβρίου 2014, η Γκάμπαρντ συμμετείχε στις εκλογές για το 113ο Κογκρέσο, αναμετρήθηκε με τον Ρεπουμπλικάνο Κρόουλι και τον Ελευθεριστή Τζο Κεντ, και κέρδισε την επανεκλογή της συγκεντρώνοντας το 78,7% (142.010) των ψήφων. Μαζί με τη γερουσιαστή Χιρόνο, η Γκάμπαρντ παρουσίασε ένα νομοσχέδιο για τη βράβευση των Φιλιππινέζων και Αμερικάνων-Φιλιππινέζων βετεράνων που αγωνίστηκαν στον Β΄ Παγκόσμιο Πόλεμο με απονομή του Χρυσού Μεταλλίου του Κογκρέσου. Ο νόμος πέρασε από το Κογκρέσο  και υπογράφηκε από τον Ομπάμα τον Δεκέμβριο του 2016.

Η Γκάμπαρντ παρουσίασε ένα νομοσχέδιο για να αποτρέπεται η κακοποίηση παιδιών και η παραμέληση σε στρατιωτικές βάσεις, που πέρασε από το Κογκρέσο και υπογράφηκε από τον Ομπάμα τον Δεκέμβριο του 2016. Ονομάστηκε «Νόμος της Ταλία», εις μνήμην της πεντάχρονης Ταλία Ουίλιαμς.

#### Τρίτη θητεία (115ο Κογκρέσο)
Την 8η Νοεμβρίου 2016, συμμετείχε στις εκλογές για το 115ο Κογκρέσο, αναμετρήθηκε με τη Ρεπουμπλικάνα Άντζελα Κααιχούε και κέρδισε την επανεκλογή της συγκεντρώνοντας το 81,2% (170.848) των ψήφων. Το 2017, η Γκάμπαρντ παρουσίασε το νομοσχέδιο «Όχι Ορυκτά Καύσιμα για ένα Καλύτερο Μέλλον», ο οποίος θέτει ως μακροχρόνιο στόχο το 2035 για τη μετάβαση των Ηνωμένων Πολιτειών σε ανανεώσιμες πηγές ενέργειας. Το 2018, η Γκάμπαρντ παρουσίασε το νομοσχέδιο για τη «Διασφάλιση των Αμερικανικών Εκλογών», για τα χάρτινα ψηφοδέλτια στις ομοσπονδιακές εκλογές.

#### Τέταρτη θητεία (116ο Κογκρέσο)
Τον Νοέμβριο του 2018, η Γκάμπαρντ συμμετείχε στις εκλογές για την επανεκλογή της στη Βουλή, και νίκησε τον Ρεπουμπλικανό υποψήφιο Μπράιαν Έβανς, συγκεντρώνοντας το 77,4% (153.271) των ψήφων. Στις 24 Μαρτίου 2019 δόθηκε στη δημοσιότητα μια τετρασέλιδη περίληψη της έκθεσης του Μιούλερ (448 σελίδες), την οποία συνέταξε ο Γενικός Εισαγγελέας Ουίλιαμ Μπαρ, από την οποία προέκυπτε πως, σε ό,τι αφορά την εμπλοκή της Ρωσίας στις εκλογές του 2016, ούτε ο πρόεδρος Τραμπ ούτε στελέχη του επιτελείου του συνεργάστηκαν με τη Μόσχα. Ως απάντηση, η Γκάμπαρντ σχολίασε ότι «*το ότι ο πρόεδρος των ΗΠΑ δεν βρέθηκε να είναι ένοχος* *για συνωμοσία με μια ξένη δύναμη που ήθελε να αναμιχθεί στις εκλογές μας είναι καλό για την Αμερική*». Στη συνέχεια, επανέφερε ως θέμα το νομοσχέδιό της για την ασφάλεια των εκλογών, και υποστήριξε ότι θα περιόριζε τις ξένες παρεμβολές το 2020.

Τον Σεπτέμβριο του 2018, η Γκάμπαρντ και ο βουλευτής Ουόλτερ Τζόουνς παρουσίασαν το νομοσχέδιο Όχι Άλλοι Προεδρικοί Πόλεμοι, ως μια προσπάθεια να «*αποκατασταθεί το Κογκρέσο ως αρμόδιο σώμα για την κήρυξη πολέμου, και να σταματήσουν αυτοί οι προεδρικοί πόλεμοι που συνεχίζονται χωρίς την έγκριση του Κογκρέσου*.»  Την 25η Οκτωβρίου 2019, η Γκάμπαρντ ανακοίνωσε ότι δεν θα είναι υποψήφια για επανεκλογή στη Βουλή το 2020, παραπέμποντας στην εκστρατεία της για την Προεδρία. Ο Χαβανέζος γερουσιαστής Κάι Καχέλ και ο πρώην Κυβερνήτης της Χαβάης Νιλ Αμπερκρόμπι επέκριναν την Γκάμπαρντ για τις σημαντικές ψηφοφορίες που έχασε λόγω της εκστρατείας της, ιδίως για την ψηφοφορία για τη Συρία. Όμως, και οι άλλοι υποψήφιοι πρόεδροι, που ήταν μέλη του κογκρέσου τότε, απουσίαζαν εξίσου συχνά.

**Συμμετοχές σε επιτροπές**

* **Επιτροπή Εσωτερικής Ασφάλειας** (2013-2014)
** Υποεπιτροπή για τη διασυνοριακή και τη ναυτιλιακή ασφάλεια 
* **Επιτροπή Ένοπλων Υπηρεσιών** (2013-)
** Υποεπιτροπή για την Ετοιμότητα
** Υποεπιτροπή για Αναδυόμενες Απειλές και Δυνατότητες
* **Επιτροπή Εξωτερικών Υποθέσεων** (2013-2019)
** Υποεπιτροπή για την Ασία και τον Ειρηνικό
** Υποεπιτροπή για τη Μέση Ανατολή και τη Βόρεια Αφρική
* **Επιτροπή Χρηματοπιστωτικών Υπηρεσιών** (2019-)
** Υποεπιτροπή για την Εθνική Ασφάλεια, τη Διεθνή Ανάπτυξη και τη Νομισματική Πολιτική
** Υποεπιτροπή για τη Διαφορετικότητα και την Ένταξη

**Συμμετοχή σε νομοθετικές Συνελεύσεις**

* Προοδευτική Συνέλευση του Κογκρέσου 
* Συνέλευση Ασιατών Αμερικανών του Ειρηνικού του Κογκρέσου 
* Συνέλευση για τον αριθμό κλήσης έκτακτης ανάγκης 9-1-1 του Κογκρέσου
* Ιατροφαρμακευτική Περίθαλψη για Όλους 
* Συνέλευση ΗΠΑ-Ιαπωνίας 

### Δημοκρατική Εθνική Επιτροπή
Την 22η Ιανουαρίου 2013, η Γκάμπαρντ εξελέγη ομόφωνα αντιπρόεδρος της Δημοκρατικής Εθνικής Επιτροπής για μια τετραετία. Τον Σεπτέμβριο του 2015, η Γκάμπαρντ εξέφρασε δυσαρέσκεια για την αδράνεια στις κλήσεις της για περισσότερα Δημοκρατικά ντιμπέιτ. Αυτό, επειδή οι Δημοκράτες προγραμμάτισαν μόνο 6 ντιμπέιτ, ενώ οι Ρεπουμπλικάνοι 11. «*Είναι θέμα δημοκρατίας και ελευθερίας λόγου*», δήλωσε. Στα προηγούμενα χρόνια, οι Δημοκράτες οργάνωσαν περισσότερα προεδρικά ντιμπέιτ, 25 το 2008, και 15 το 2004. Ένα άλλο ζήτημα ήταν η διάκριση των επικυρωμένων από τα ανεπικύρωτα ντιμπέιτ, και η επιβολή κυρώσεων σε Δημοκράτες υποψήφιους που συμμετέχουν σε ανεπικύρωτα ντιμπέιτ.

Στη συνέχεια των συζητήσεων για τα ντιμπέιτ, η Γκάμπαρντ δήλωσε ότι αισθάνθηκε «*απρόσκλητη*», ενώ η προεδρίνα της Δημοκρατικής Επιτροπής, η Ντέμπι Ουάσερμαν Σουλτζ, την κάλεσε να σταματήσει να σχολιάζει τη διαδικασία των ντιμπέιτ και να εστιάσει στους υποψήφιους. Η Γκάμπαρντ, σε μία επιστολή της προς την προεδρίνα, την κατηγόρησε ότι παραβίασε το καθήκον της ως μέλος της Δημοκρατικής Επιτροπής για ουδετερότητα, όταν ευνόησε τη Χίλαρι Κλίντον. Αυτή η επιστολή αργότερα διέρρευσε στη δημοσιότητα από την WikiLeaks, μαζί με άλλα μηνύματα ηλεκτρονικής αλληλογραφίας της Δ.Ε.Ε. Στις 28 Φεβρουαρίου 2016 η Γκάμπαρντ παραιτήθηκε από την αντιπροεδρία της  για να υποστηρίξει τον γερουσιαστή Μπέρνι Σάντερς που ήταν υποψήφιος για Πρόεδρος των ΗΠΑ. Τον Ιούλιο, στο Δημοκρατικό Εθνικό Συνέδριο, η Γκάμπαρντ στην ομιλία της επιβεβαίωσε αυτήν την υποστήριξη.

Τον Ιούλιο του 2016, η Γκάμπαρντ ξεκίνησε μια συλλογή υπογραφών για να σταματήσει ο διορισμός "σουπερεκλεκτόρων" (εκλέκτορες που δεν είναι δεσμευμένοι σε έναν υποψήφιο) στο Δημοκρατικό Κόμμα. Στις εκλογές του 2017 για την προεδρία της , η Γκάμπαρντ υποστήριξε τον Κιθ Έλισον, ο οποίος, όμως, ήρθε δεύτερος και εξελέγη αντιπρόεδρος. Η Γκάμπαρντ ήταν ανεπίσημη συνυποψήφια του Μπέρνι Σάντερς στην Καλιφόρνια, της οποίας το όνομα δεν αναφερόταν στο ψηφοδέλτιο και έπρεπε να το γράψουν οι ψηφοφόροι. Λίγο μετά τις εκλογές, αναφέρθηκε ως πιθανή προεδρική υποψήφια για το 2020.

### Προεδρική εκστρατεία του 2020
μικρογραφία|Από την εκστρατεία της Γκάμπαρντ στο Σαν Φρανσίσκο της Καλιφόρνιας
μικρογραφία|Λογότυπο της προεκλογικής εκστρατείας της Τούλσι Γκάμπαρντ
Στις 2 Φεβρουαρίου 2019, η Γκάμπαρντ ξεκίνησε επίσημα την προεδρική της εκστρατεία. Το CNN χαρακτήρισε την πλατφόρμα της για την εξωτερική πολιτική ως αντι-επεμβατική και για τα οικονομικά ως λαϊκιστική. Η Γκάμπαρντ επέδειξε καλή συμμετοχή στο 1ο, 2ο και 4ο ντιμπέιτ του Δημοκρατικού Κόμματος. Δεν προκρίθηκε, όμως, για συμμετοχή στο τρίτο προεδρικό ντιμπέιτ, που διεξήχθη την 28η Αυγούστου, επειδή δεν πληρούσε τα κριτήρια (τουλάχιστον 2% υποστήριξη σε 4 διαφορετικές δημοσκοπήσεις). Περί αυτού, σχολίασε ότι από τα κριτήρια αξιολόγησης της  έλειπε η διαφάνεια. Στις 24 Σεπτεμβρίου, η Γκάμπαρντ κατάφερε να καλύψει τα κριτήρια και προκρίθηκε για συμμετοχή στο τέταρτο ντιμπέιτ, την 15η Οκτωβρίου του 2019 στο Οχάιο. Τον Οκτώβριο, η Γκάμπαρντ κατηγόρησε τα μέσα μαζικής ενημέρωσης και το Δημοκρατικό Κόμμα για "νοθεία" των εκλογών του 2020, και εν συντομία απείλησε ότι θα μποϋκοτάρει το τέταρτο ντιμπέιτ. Στις 14 Οκτωβρίου, ανακοίνωσε στους οπαδούς της ότι θα παραστεί στο ντιμπέιτ.

Στις 18 Οκτωβρίου 2019, η πρώην υπουργός Εξωτερικών και προεδρική υποψήφια του 2016, η Χίλαρι Κλίντον, μίλησε για Ρωσική συνωμοσία που "*περιποιήθηκε*" την υποψήφια ενός τρίτου κόμματος για να σπείρει διχόνοιες στο Δημοκρατικό Κόμμα. Ο Τύπος το καταλόγισε αυτό στην Γκάμπαρντ, μολονότι η ίδια έχει επανειλημμένα δηλώσει ότι δεν θα είναι υποψήφια τρίτου κόμματος το 2020. Οι άλλοι προεδρικοί υποψήφιου του Δημοκρατικού Κόμματος, οι Άντριου Γιανγκ, Μαριάν Ουίλιαμσον, Μπέτο Ορούρκ, Πιτ Μπούτιτζετζ, Τζον Ντελάνι, Μπέρνι Σάντερς, καθώς και ο Πρόεδρος Τραμπ  και η Νίνα Τέρνερ, υπερασπίστηκαν την Γκάμπαρντ και επέκριναν τους σχολιασμούς της Κλίντον. Στις 22 Ιανουαρίου 2020, η Γκάμπαρντ κατέθεσε μήνυση για συκοφαντία κατά της Κλίντον, ζητώντας για αποζημίωση πάνω από 50 εκατομμύρια δολάρια.

## Πολιτικές θέσεις
μικρογραφία|Η Γκάμπαρντ στο Μνημείο του Άγνωστου Στρατιώτη στο Εθνικό Κοιμητήριο του Άρλιγκτον στη Βιρτζίνια
Στην προεδρική εκστρατεία του 2020 η πλατφόρμα εσωτερικής πολιτικής της Γκάμπαρντ είναι προοδευτική από οικονομική και κοινωνική άποψη.

### Πολιτική για τα ναρκωτικά και μεταρρυθμίσεις του ποινικού δικαίου
Η Γκάμπαρντ έχει διαμαρτυρηθεί για ένα «*χαλασμένο σύστημα ποινικής δικαιοσύνης*» που βάζει «*ανθρώπους στη φυλακή για το κάπνισμα μαριχουάνας*» ενώ την ίδια ώρα επιτρέπει στις φαρμακευτικές εταιρείες που ευθύνονται για « *χιλιάδες θανάτους ανθρώπων από χρήση οπιοειδών να ξεφύγουν ατιμώρητοι και με τα ταμεία τους γεμάτα*». Η Γκάμπαρντ δήλωσε ότι ως πρόεδρος θα «*σταματήσει τον αποτυχημένο πόλεμο κατά των ναρκωτικών, θα νομιμοποιήσει τη χρήση [[Κάνναβη (φάρμακο)|μαριχουάνας]], θα καταργήσει τη δυνατότητα αποφυλάκισης κρατούμενου με χρηματική εγγύηση, καθώς και τα ιδιωτικά σωφρονιστικά ιδρύματα*». Στα νομοσχέδια που πρότεινε περιλαμβάνονται ο Νόμος για Ομοσπονδιακή Αποποινικοποίηση της Μαριχουάνας, ο νόμος για διαγραφή παλιών καταδικαστικών αποφάσεων που σχετίζονται με τη χρήση μαριχουάνας, και άλλοι συναφείς.

### Περιβάλλον
Η Γκάμπαρντ διαμαρτυρήθηκε για την κατασκευή του τελικού σκέλους του Πετρελαιαγωγού της Ντακότα το 2016. Έχει ευνοϊκή στάση για την Πράσινη Νέα Συμφωνία, ένα πακέτο νόμων που προτάθηκε για να αντιμετωπιστεί η υπερθέρμανση του πλανήτη και η οικονομική ανισότητα (το όνομα παραπέμπει στη Νέα Συμφωνία με την οποία αντιμετώπισε ο Ρούζβελτ τη Μεγάλη Ύφεση). Όμως, εξέφρασε και τις ανησυχίες της για κάποιες «ασάφειες» στα κείμενα. Υποστηρίζει τις μηδενικές εκπομπές ως μακροπρόθεσμο στόχο, αλλά δεν θέλει να αφήσει την «*πόρτα ανοιχτή στη χρήση [[Πυρηνική ενέργεια|πυρηνικής ενέργειας]] μέχρι να βρεθεί μία αποτελεσματική λύση στο πρόβλημα με τα [[πυρηνικά απόβλητα]]*». Έχει προτείνει ένα νόμο για να διευκολύνει τη μετάβαση των Ηνωμένων Πολιτειών στη χρήση καθαρών ανανεώσιμων πηγών ενέργειας, τον Νόμο "Όχι στα Ορυκτά Καύσιμα για ένα Καλύτερο Μέλλον".

### Εξωτερικές υποθέσεις
Στις 18 Ιανουαρίου 2017, η Γκαμπάρντ αναχώρησε για μια «διερευνητική αποστολή» στη Συρία και τον Λίβανο. Η αποστολή ενημέρωσης διήρκεσε μία εβδομάδα, κατά την οποία συναντήθηκε με πολιτικούς και θρησκευτικούς ηγέτες από τις δύο χώρες, με πολίτες της εμπόλεμης ζώνης, καθώς και με τον πρόεδρο της Συρίας Μπασάρ αλ-Ασαντ. Τον Απρίλιο του 2017, η Γκάμπαρντ εξέφρασε σκεπτικισμό σχετικά με τους ισχυρισμούς ότι ο Ασάντ έκανε επίθεση με χημικά όπλα στον άμαχο πληθυσμό της Χαν Σεϊχούν, την οποία ακολούθησε μία στρατιωτική επίθεση με πυραύλους Τομαχόκ από τις ΗΠΑ. Περί αυτού δήλωσε ότι «*για να καταστεί επιτυχής μία δίωξη κατά του Άσαντ (στο [[Διεθνές Ποινικό Δικαστήριο]] ) θα χρειαστεί συλλογή αποδεικτικών στοιχείων από τη σκηνή του συμβάντος*» και ότι «*υποστήριξε τις προσπάθειες των Ηνωμένων Εθνών σε αυτό το θέμα*». Το 2018, σε μια συνέντευξη στο *The Nation*, η Γκάμπαρντ δήλωσε ότι οι Ηνωμένες Πολιτείες «*έχουν κηρύξει έναν πόλεμο για αλλαγή καθεστώτος στη Συρία από το 2011*.»  Αναφερόμενη στον Άσαντ, δήλωσε: «.*.. ένας στυγνός δικτάτορας. Ολόιδιος με τον [[Σαντάμ Χουσεΐν]]*.» 

Το 2013-2017 η Γκάμπαρντ επέκρινε την κυβέρνηση του Ομπάμα πάνω από 20 φορές στο δίκτυο Fox News, επειδή "*απέρριψε*" για αναληθή τη θεωρία ότι ο «*πραγματικός εχθρός*» των Ηνωμένων Πολιτειών είναι το «*ριζοσπαστικό Ισλάμ*» ή ο «Ι*σλαμικός εξτρεμισμός*». Το 2017 πρότεινε τον νόμο "Σταματήστε να Οπλίζετε τους Τρομοκράτες", που εγκρίθηκε στις 20 Δεκεμβρίου 2019  ως μέρος της Πράξης Εξουσιοδότησης Εθνικής Άμυνας για το οικονομικό έτος 2020, §1228. Βάσει αυτού απαγορεύεται στο Υπουργείο Άμυνας η «*εκούσια παροχή όπλων ή οποιασδήποτε άλλης μορφής υποστήριξη στην [[Αλ Κάιντα]]*» ή σε άλλες τρομοκρατικές ομάδες, ή σε οποιοδήποτε άτομο ή ομάδα που συνδέεται με οποιαδήποτε τέτοια οργάνωση.

Η Γκάμπαρντ επέκρινε την αεροπορική επίθεση στο Διεθνές Αεροδρόμιο της Βαγδάτης το 2020 (κατά την οποία σκοτώθηκε ο Ιρανός Στρατηγός Κασέμ Σολεϊμανί), ως πράξη κήρυξης πολέμου και παραβίαση του Αμερικανικού Συντάγματος από τον Πρόεδρο Τραμπ. Υποστήριξε ότι ο πρόεδρος δεν είχε την εξουσιοδότηση του Κογκρέσου για αυτήν την ενέργεια.
μικρογραφία|Η Γκάμπαρντ και άλλοι Δημοκράτες που ζητούν την ψήφιση περιοριστικών μέτρων για την οπλοκατοχή

### Υγειονομική περίθαλψη και σήμανση ΓΤΟ
Η Γκάμπαρντ υποστηρίζει ένα εθνικό πρόγραμμα ασφάλισης υγείας που καλύπτει εξίσου ικανοποιητικά τους ανασφάλιστους και υποασφαλισμένους πολίτες, και επιτρέπει μία συμπληρωματική ιδιωτική ασφάλιση αλλά απαγορεύει τη διπλή ασφάλιση. Για την αντιμετώπιση της έλλειψης νοσηλευτικού προσωπικού πρότεινε μία χρηματοδότηση για την εκπαίδευση και κατάρτιση νοσοκόμων. Υποστήριξε την καθαρή επισήμανση των ΓΤΟ, καταψηφίζοντας ένα νομοσχέδιο σήμανσης που προτάθηκε το 2016, το οποίο χαρακτήρισε ως υπερβολικά ασθενές.

### Δίκη του Τράμπ
Η Γκάμπαρντ ήταν "παρούσα" όταν η Βουλή των Αντιπροσώπων ψήφισε υπέρ της πρότασης μομφής κατά του Προέδρου Τραμπ τον Δεκέμβριο του 2019. Δήλωσε την ψήφο της ως διαμαρτυρία για ένα «*πολιτικό [[Θεωρία παιγνίων#Μηδενικού αθροίσματος / μη-μηδενικού αθροίσματος|παιχνίδι μηδενικού αθροίσματος]]*», παραπέμποντας στο δοκίμιο Νο. 69 του "Ομοσπονδιακού" του Αλεξάντερ Χάμιλτον. Πρότεινε έναν νόμο  που θα λογόκρινε τον Τραμπ για πολλές από τις αποφάσεις του για την εξωτερική πολιτική και θα έστελνε «*ένα ισχυρό μήνυμα στον σημερινό και τους επερχόμενους προέδρους ότι οι καταχρήσεις εξουσίας από μέρους τους δεν θα μείνουν ανέλεγκτες, ενώ η δίκη του Τραμπ ήταν ζήτημα των ψηφοφόρων που αποφασίζουν.*»  Μια εβδομάδα αργότερα, η Γκάμπαρντ εξέφρασε τις σοβαρές ανησυχίες της, ότι η δίκη θα ενδυναμώσει τον Τραμπ και ίσως αυξήσει την πιθανότητα να κερδίσει στις προεδρικές εκλογές.

### Δικαιώματα ΛΟΑΤ
Το 1998, η Γκάμπαρντ υποστήριξε την πρόταση του πατέρα της για μία τροποποίηση στο Σύνταγμα της Χαβάης ώστε να επιτρέπεται η θέσπιση νόμων που να απαγορεύουν τους γάμους ομοφυλοφίλων. Η εκστρατεία της "Συμμαχίας Παραδοσιακού Γάμου" δαπάνησε περισσότερα από 100.000 δολάρια αντιτιθέμενη στα δικαιώματα των ΛΟΑΤ. Διατήρησε αυτήν τη θέση στην εκστρατεία της για το νομοθετικό σώμα της Χαβάης το 2002, λέγοντας ότι: «*προστατεύοντας τον παραδοσιακό γάμο, έμαθα ότι οι πραγματικοί αρχηγοί είναι πρόθυμοι να κάνουν προσωπικές θυσίες για το κοινό καλό. Θα φέρω αυτή τη στάση δημόσιου λειτουργού στο νομοθετικό σώμα*».

Το 2004, ως μέλος του Χαβανέζικου νομοθετικού σώματος η Γκάμπαρντ αντιτάχθηκε στα σύμφωνα συμβίωσης, λέγοντας: «*Το να προσποιηθούμε ότι διαφέρουν σε οτιδήποτε τα σύμφωνα συμβίωσης και οι γάμοι ομοφυλοφίλων θα ήταν ανέντιμο, μία πράξη δειλίας και ασέβειας προς τον λαό της Χαβάης που έχει ήδη ξεκαθαρίσει τη θέση μας σε αυτό το θέμα....* *Οι Δημοκράτες εκπροσωπούμε τις απόψεις του λαού, και όχι ενός μικρού αριθμού ομοφυλοφίλων εξτρεμιστών*». Αντιτάχθηκε στο νομοσχέδιο 1024 της Χαβανέζικης Βουλής, το οποίο θα εξίσωνε νομικά τα σύμφωνα συμβίωσης των ομοφυλοφίλων και τους κανονικούς γάμους, και ηγήθηκε σε μια διαμαρτυρία έξω από την αίθουσα της ακρόασης που καθυστέρησε τις εξελίξεις. Την ίδια χρονιά η Γκάμπαρντ αμφισβήτησε την αναγκαιότητα για τη θέσπιση νόμων που να προστατεύουν τους ομοφυλόφιλους μαθητές από τις διακρίσεις στα σχολεία, και αρνήθηκε να διερευνήσει τις υποθέσεις εκφοβισμού που ήρθαν στο προσκήνιο 

Το 2012, η Γκάμπαρντ απολογήθηκε για την «αντιομοφυλοφυλική στάση» της και υποσχέθηκε ότι θα ζητήσει την απόσυρση του Νόμου για την Προστασία του Γάμου. Τον Ιούνιο του 2013 κράτησε την υπόσχεσή της. Tο 2019, προτού ξεκινήσει την προεδρική της εκστρατεία, απολογήθηκε ξανά, λέγοντας ότι οι απόψεις που είχε στο παρελθόν επειδή μεγάλωσε σε «*συντηρητικό σπίτι*» έχουν αλλάξει, και απηύθυνε μία ευχαριστία «*στην κοινότητα των ΛΟΑΤΚ+ που μοιράστηκαν το Αλόχα τους μαζί της*». Συμμετείχε στη Συνέλευση του Κογκρέσου για την Ισότητα των ΛΟΑΤ κατά τη διάρκεια της πρώτης, της τρίτης και της τέταρτης  θητείας της στο Κογκρέσο, και όσον αφορά τις επιδόσεις της αξιολογήθηκε με 88%, 92% και 100% αντίστοιχα (δηλαδή σημείωσε βελτίωση) από την Εκστρατεία για τα Ανθρώπινα Δικαιώματα, μία ομάδα πίεσης που υποστηρίζει τα δικαιώματα των ΛΟΑΤ.

## Προσωπική ζωή
Η Γκάμπαρντ προτιμά μία χορτοφαγική διατροφή. Στο οικογενειακό της περιβάλλον υπήρχε χώρος για κάθε πίστη, τις Χριστιανικές και τις Ινδουιστικές γραφές. Εόρταζε τα Χριστούγεννα και το Τζανμαστάμι (τη γέννηση του Χριστού και τη γέννηση του Κρίσνα). Οι δύο κύριες πηγές της για έμπνευση, παρηγοριά και φώτιση ήταν η Καινή Διαθήκη και το *[[Μπαγκαβάτ Γκίτα]]* (τραγούδι του Θεού), ένα πανάρχαιο Ινδικό έπος. Το μονοπάτι των καλών πράξεων και της αγάπης είναι η ουσία του κάρμα γιόγκα και του αλόχα. Η εκστρατεία της βασίζεται στην αλόχα και εκφράζει αλόχα, που είναι το Χαβανέζικο πνεύμα μεγάλου σεβασμού και αγάπης για όλα τα παιδιά του Θεού - ανεξαρτήτως φυλής, θρησκεύματος, φύλου, οικονομικής κατάστασης ή μορφωτικού επιπέδου. Το 2013, στην ορκωμοσία χρησιμοποίησε κείμενο από το Μπαγκαβάτ Γκίτα, και το επόμενο έτος, κατά τη διάρκεια μιας επίσκεψης στην Ινδία δώρισε ένα αντίγραφο στον Πρωθυπουργό Ναρέντρα Μόντι ως έκφραση αγάπης για την Ινδία.

Το 2002 παντρεύτηκε τον Εντουάρντο Ταμάγιο. Το 2006 πήραν διαζύγιο, αναφέροντας ως αίτιο ότι «*ο πόλεμος είναι ψυχοφθόρος για τους στρατιωτικούς και τις οικογένειές τους*». Το 2015, η Γκάμπαρντ παντρεύτηκε τον ανεξάρτητο κινηματογραφιστή Άμπραχαμ Ουίλιαμς, σε μια παραδοσιακή Βεδική γαμήλια τελετή, με μεταξωτές μπλε ενδυμασίες.

## Βραβεία και τιμητικές διακρίσεις
Στις 25 Νοεμβρίου 2013, η Γκάμπαρντ τιμήθηκε με το βραβείο "Νέο Σύνορο Τζον Κένεντι", κατά τη διάρκεια μιας τελετής στο Ινστιτούτο Πολιτικής της Σχολής Διακυβέρνησης του Τζον Κένεντι του Χάρβαρντ, για το έργο της προς όφελος των βετεράνων.

Στις 26 Μαρτίου 2014, το περιοδικό *Elle* τίμησε την Γκάμπαρντ, μαζί με άλλα σημαντικά πρόσωπα, στην Ιταλική πρεσβεία στις Ηνωμένες Πολιτείες κατά τη διάρκεια της ετήσιας εκδήλωσης "Δυναμική Λίστα Γυναικών της Ουάσιγκτον".

Στις 15 Ιουλίου 2015, η Ένωση Συντήρησης των Εθνικών Πάρκων της απένειμε το "Βραβείο Φίλου των Εθνικών Πάρκων".

## Παραπομπές


## Εξωτερικοί σύνδεσμοι
* 

Κατηγορία:Μέλη της Βουλής των Αντιπροσώπων (ΗΠΑ)
Κατηγορία:Χαβάη
Κατηγορία:Αμερικανοί πολιτικοί
Κατηγορία:Πολιτικοί της Αμερικανικής Σαμόα
Κατηγορία:Πολιτικοί του Δημοκρατικού Κόμματος (ΗΠΑ)
Κατηγορία:Αμερικανοί στρατιωτικοί
Κατηγορία:Γυναίκες πολιτικοί στην Αμερική
Κατηγορία:Δεύτερη προεδρία του Ντόναλντ Τραμπ